”LIIKENNE-, VARUSTELU-, TURISMI- JA MERIMINISTERIÖ

Päätös, tehty 20 päivänä syyskuuta 2005, Ranskaan sijoittautuneiden yhteisön lentoliikenteen harjoittajien Ranskan ja unionin ulkopuolisten maiden välillä harjoittaman säännöllisen lentoliikenteen toimiluvista

NOR: EQUA0501520A

LIIKENNE-, VARUSTELU-, TURISMI- JA MERIMINISTERIÖ, joka

ottaa huomioon kansainvälisestä siviili-ilmailusta 7 päivänä joulukuuta 1944 tehdyn yleissopimuksen ja kaikki sitä muuttavat pöytäkirjat,

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon Portossa 2 päivänä toukokuuta 1992 allekirjoitetun sopimuksen Euroopan talousalueesta ja Brysselissä 17 päivänä maaliskuuta 1993 allekirjoitetun kyseistä sopimusta muuttavan pöytäkirjan,

ottaa huomioon Luxemburgissa 21 päivänä kesäkuuta 1999 allekirjoitetun Euroopan yhteisön ja Sveitsin valaliiton välisen lentoliikennesopimuksen,

ottaa huomioon yhteisön lentoliikenteen harjoittajien toimiluvista 23 päivänä heinäkuuta 1992 annetun asetuksen (ETY) N:o 2407/92 ja yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92,

ottaa huomioon jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 847/2004,

ottaa huomioon siviili-ilmailulain ja erityisesti sen R. 330-6 artiklan,

ottaa huomioon ranskan kielen käytöstä 4 päivänä elokuuta 1994 annetun lain nro 94–665,

ottaa huomioon kansalaisten oikeuksista hallinnossa 12 päivänä huhtikuuta 2000 annetun lain nro 2000–321 ja erityisesti sen 19 ja 21 artiklan,

ottaa huomioon 5 päivänä kesäkuuta 2003 kokoontuneen liikenneministerineuvoston antaman julistuksen sijoittautumisoikeudesta,

ON PÄÄTTÄNYT SEURAAVAA:

1 artikla

Tässä päätöksessä tarkoitetaan

— ’yhteisön lentoliikenteen harjoittajalla’ kaikkia lentoliikenteen harjoittajia, joilla on 23 päivänä heinäkuuta 1992 annetun neuvoston asetuksen (ETY) N:o 2407/92 mukainen Ranskan tai jonkin muun Euroopan yhteisön jäsenvaltion myöntämä toimilupa;

— ’liikennöintioikeuksilla’ lentoliikenteen harjoittajan oikeutta kuljettaa henkilöitä, tavaroita tai postia jollakin lentoreitillä noudattaen tarvittaessa ennalta vahvistettua lentoreittiä, aikataulua ja kapasiteettia sekä yhteistunnuksellisiin lentoihin sovellettavia sääntöjä.

2 artikla

Ranskaan yhteisön oikeuden mukaisesti sijoittautuneiden yhteisön lentoliikenteen harjoittajien, jotka haluavat harjoittaa säännöllistä lentoliikennettä reiteillä, joihin sisältyy ainakin yksi välilasku Ranskassa ja joihin ei sovelleta asetuksen (ETY) N:o 2408/92 säännöksiä, on toimitettava siviili-ilmailusta vastaavalle ministerille seuraavat asiakirjat:

a) yrityksen toimilupa, ansiolentolupa ja kyseessä olevaa liikenteen harjoittamista koskeva vakuutustodistus;

b) asiakirjat, joissa todistetaan yrityksen sijoittautuneen Ranskaan;

c) kuvaus liikennehankkeesta (suunnitellut reitit, lentojen vuorovälit, lentopäivät, käytettävä kalusto, toiminnan suunniteltu aloittamispäivä, mahdolliset yhteistunnukselliset lennot, hinnat, liikenne-ennusteet, tuloslaskelmaennuste kolmeksi vuodeksi);

d) asiakirjat, joiden perusteella voidaan arvioida lupaa hakevan lentoliikenteen harjoittajan toiminta- ja rahoitusvalmiudet erityisesti asetuksen (ETY) N:o 2407/92 5 artiklan säännösten kannalta.

Yhteisön eri liikenteenharjoittajien rahoitus- ja toimintavalmiudet arvioidaan samoja arviointiperusteita noudattaen.

Ainoastaan sellaiset hakemukset käsitellään, joiden mukana seuraavat kaikki tarvittavat asiakirjat ja joiden kaikki osat on kirjoitettu ranskaksi tai käännetty ranskaksi, jos alkuperäiset asiakirjat on laadittu muulla kielellä.

Siviili-ilmailusta vastaava ministeri voi pyytää hakijoita toimittamaan lisätietoja.

3 artikla

Sen estämättä, mitä tämän päätöksen 2 artiklassa säädetään, liikenteenharjoittajan hakemukset lentojen lukumäärän lisäämiseksi tietyllä sen jo liikennöimällä reitillä voidaan jättää yksinkertaistettua menettelyä noudattaen tämän päätöksen 2 artiklan c kohdan osalta. Tällöin ilmoitetaan ainoastaan mahdolliset muutokset 2 artiklan a, b ja d kohtaa koskeviin tietoihin.

4 artikla

Asetuksen (EY) N:o 847/2004 5 artiklaa sovellettaessa Ranskaan sijoittautuneita yhteisön lentoliikenteen harjoittajia pyydetään jättämään hakemuksensa 15 päivän kuluessa liikennöintioikeuksien julkaisemisesta.

Liikennöintioikeudet julkaistaan Ranskan tasavallan virallisessa lehdessä.

5 artikla

Jos jätetään kilpailevia hakemuksia tai vähennetään joko liikennöintioikeuksien lukumäärää tai liikennöintioikeuden saaneiden yhteisön lentoliikenteen harjoittajien lukumäärää, asiakirjat tutkitaan kahden kuukauden kuluessa, jos hakemukset täyttävät tämän päätöksen 2 artiklassa säädetyt vaatimukset. Siviili-ilmailusta vastaava ministeri voi vaatia lisätietojen toimittamista ja tarvittaessa kuulla osapuolten näkemyksiä.

Kaikissa tapauksissa toimilupa myönnetään tämän päätöksen 8 artiklan mukaisesti hakemuksen jättäneille lentoliikenteen harjoittajille, jos hakemus täyttää 2 artiklassa säädetyt vaatimukset.

6 artikla

Jollei asianomaisen kahdenvälisen lentoliikennesopimuksen määräyksistä muuta johdu, siviili-ilmailusta vastaava ministeri tutkii kilpailevat hakemukset seuraavia arviointiperusteita noudattaen:

— missä määrin lentoliikenteen tarpeet täyttyvät (yhdistetty tavara- ja henkilöliikenne vai pelkkä tavaraliikenne, suorat vai välilaskulliset lennot, lentojen vuorovälit, lentopäivät);

— hinnat (erityisesti lippujen hinnat, mahdolliset alennukset jne.);

— palvelun laatu (erityisesti lentokalusto, lippujen vaihdettavuus ja yleisölle avoimet myyntipisteet);

— vaikutus terveeseen kilpailuun;

— toiminnan suunniteltu aloittamispäivä;

— toiminnan kestoa koskevat vakuudet;

— yhteisön markkinaosuuden kehitys kyseessä olevissa kahdenvälisissä suhteissa;

— käytettävän kaluston ympäristöystävällisyys ennen kaikkea meluhaittojen osalta;

— matkustajille tarjottavien jatkolentoyhteyksien kehittyminen.

Näiden lisäksi voidaan ottaa huomioon seuraavat arviointiperusteet:

— hakemuksen ikä, joka määritetään sen perusteella, kuinka aktiivisesti ja usein toimilupaa on haettu;

— vaikutus aluesuunnitteluun;

— vaikutus matkailun kehittymiseen Ranskassa;

— kaluston soveltuvuus käytettäville ranskalaisille lentokentille;

— maksaako liikenteenharjoittaja verot ja lentoliikennemaksut Ranskassa;

— myyntipalvelujen tarjoaminen ranskan kielellä.

7 artikla

Tämän päätöksen 5 artiklan ensimmäistä kohtaa sovellettaessa siviili-ilmailusta vastaava ministeri julkaisee sähköisessä muodossa päätösluonnoksen siviili-ilmailuviraston verkkosivustolla. Asianomaiset osapuolet voivat esittää huomautuksia kirjallisesti 15 päivän kuluessa julkaisemisesta.

Lopullinen päätös toimiluvan myöntämisestä tehdään tämän päätöksen 8 artiklassa säädettyjä vaatimuksia noudattaen 30 päivän kuluessa päätösluonnoksen julkaisemisesta.

8 artikla

Toimilupa myönnetään siviili-ilmailusta vastaavan ministerin päätöksellä ja se julkaistaan Ranskan tasavallan virallisessa lehdessä.

Kyseisessä päätöksessä mainitaan tarvittaessa luvan voimassaoloaika, lentojen vuoroväli, kaluston enimmäiskapasiteetti ja kaikki muut kahden- tai monenvälisten lentoliikennesopimusten perusteella sovellettavat vaatimukset.

Lupa voidaan keskeyttää tai peruuttaa siviili-ilmailusta vastaavan ministerin perustellulla päätöksellä sen jälkeen, kun liikenteenharjoittajaa on pyydetty esittämään huomautuksensa, jos tämän päätöksen 2 artiklassa säädetyt vaatimukset eivät täyty, lentoturvallisuutta on laiminlyöty vakavalla tavalla, liikenteenharjoittaja ilmoittaa kirjallisesti lopettavansa lentoliikenteen harjoittamisen kyseessä olevalla reitillä tai jos liikennöintioikeuksia ei ole käytetty tai niitä on käytetty vain osittain vähintään kuuden kuukauden ajan.

Jos luvan saanut lentoliikenteen harjoittaja ei täytä tämän päätöksen 6 artiklassa säädettyjen arviointiperusteiden nojalla antamia sitoumuksiaan, ministeri voi keskeyttää tai peruuttaa myönnetyn luvan.

Sen estämättä, mitä edellisissä kohdissa säädetään, lupaa ei voida keskeyttää eikä peruuttaa, jos liikenteenharjoittajan on mahdotonta harjoittaa asianomaista liikennettä itsestään riippumattomien poikkeuksellisten olosuhteiden vuoksi.

9 artikla

Tämän päätöksen säännöksiä ei sovelleta Saint Pierre ja Miquelonin alueellisessa yhteisössä.

10 artikla

Siviili-ilmailuviraston pääjohtaja vastaa tämän Ranskan tasavallan virallisessa lehdessä julkaistavan päätöksen täytäntöönpanosta.